যুক্তরাষ্ট্রভিত্তিক বিশ্বের প্রভাবশালী অর্থ বাণিজ্যের সাময়িকী ফোর্বস এর প্রতিবেদনে সিঙ্গাপুরের ধনীদের তালিকায় আজিজ খানের নাম আসায় এখন নড়েচড়ে বসেছে খোদ বাংলাদেশ ব্যাংকসহ সংশ্লিষ্ট বিভিন্ন সংস্থা। ওই তালিকায় সিঙ্গাপুরের শীর্ষ ৫০ জন ধনী ব্যবসায়ীর মধ্যে আজিজ খানের নাম রয়েছে ৩৪ নম্বরে। দেশটিতে এই গ্রুপটির সম্পদের পরিমাণ দেখানো হয়েছে ৯১ কোটি মার্কিন ডলার। এই বিপুল পরিমাণ অর্থ বৈধভাবে বিদেশে স্থানান্তরের সুযোগ কতটা রয়েছে-জানতে চাইলে বাংলাদেশ আর্থিক গোয়েন্দা ইউনিটের দায়িত্বপ্রাপ্ত বাংলাদেশ ব্যাংকের ডেপুটি গভর্নর আবু হেনা মোহাম্মদ রাজী হাসান সাংবাদিকদের বলেন, বাংলাদেশ থেকে বৈধভাবে বিদেশে টাকা নেয়ার কোনো সুযোগ নেই। কাউকে এ ধরনের অনুমোদন দেয়া হয়নি।